แบงก์มองศก.ฟื้น ยันเอ็นพีแอลลด ในปลายปี2559
บุญทักษ์ยันเอ็นพีแอลแบงก์จะเริ่มลดลงในครึ่งหลังของปี 2559 มั่นใจเศรษฐกิจฟื้นแล้ว
23 พ.ย. 2558

บุญทักษ์ยันเอ็นพีแอลแบงก์จะเริ่มลดลงในครึ่งหลังของปี 2559 มั่นใจเศรษฐกิจฟื้นแล้ว
นายบุญทักษ์ หวังเจริญ ประธานสมาคมธนาคารไทย เปิดเผยว่า หนี้ที่ไม่ก่อให้เกิดรายได้ (เอ็นพีแอล) ของระบบธนาคารไทยก็จะเริ่มเข้าสู่ภาวะสมดุลในไตรมาส 3 และไตรมาส 4 ของปีหน้า เนื่องจากหนี้เสียจะมีระยะเวลาเหลื่อมกับภาวะเศรษฐกิจประมาณ 12-18 เดือน เมื่อเศรษฐกิจเริ่มดีขึ้นหนี้เสียก็จะยังคงขยายตัวสูงซึ่งเป็นผลกระทบมาจากช่วงก่อนหน้า 
ทั้งนี้ เศรษฐกิจไทยในปีนี้จะเติบโตได้ 2.9-3% ซึ่งเศรษฐกิจไทยมีจุดต่ำสุดในไตรมาส 2 ของปีนี้ และเริ่มมีตัวเลขที่ดีขึ้นในครึ่งปีหลัง 
ประธานสมาคมธนาคารไทย กล่าวว่า สินเชื่อของธนาคารพาณิชย์ในปีนี้คาดว่าจะขยายตัว 6-7% สูงกว่าตัวเลขอัตราการเติบโตของเศรษฐกิจ 1.5-2 เท่า 
สำหรับปัจจัยขับเคลื่อนเศรษฐกิจไทยที่สำคัญในปีหน้ามาจากการลงทุนของภาครัฐที่จะช่วยกระตุ้นเศรษฐกิจและภาคธุรกิจให้มีการลงทุนอย่างต่อเนื่อง และเกิดกิจกรรมทางเศรษฐกิจอื่นๆ ตามมา ที่สำคัญจะช่วยทำให้ภาคเอกชนมีความเชื่อมั่นที่จะลงทุนตาม
“ที่จะมีการลงทุนแน่นอนในปีหน้าคือโครงการรถไฟทางคู่ โครงการ 4จี ซึ่งงานด้านการก่อสร้างจะขยายตัว มีการจ้างงาน และจะทำให้การบริโภคขยายตัวดีขึ้น ซึ่งจะส่งผลให้เศรษฐกิจมีพลังที่จะขับเคลื่อนต่อไปได้” นายบุญทักษ์ กล่าว
อย่างไรก็ดี สิ่งที่ยังเป็นกังวลและต้องจับตา คือ เศรษฐกิจของจีน เพราะหากมีปัญหารุนแรงก็จะมีผลกระทบต่อการส่งออกของไทย โดยเฉพาะภาคการเกษตร ซึ่งประเทศไทยมีประชากรอยู่ในภาคเกษตรถึง 40% และยังคงมีปัญหาเรื่องกำลังซื้อ รวมทั้งหนี้ครัวเรือนที่อยู่ในระดับสูง
ประธานสมาคมธนาคารไทย กล่าวต่อไปว่า ในปีหน้าอัตราดอกเบี้ยนโยบายของไทยมีแนวโน้มที่จะเป็นขาขึ้น โดยอาจปรับขึ้นไปแตะระดับ 2% ในช่วงสิ้นปี เนื่องจากธนาคารกลางสหรัฐ (เฟด) จะเริ่มปรับขึ้นอัตราดอกเบี้ยในช่วงกลางเดือน ธ.ค.นี้
“การลงทุนโครงการขนาดใหญ่ที่อาจจะทำให้ความต้องการสินเชื่อเพิ่ม จะส่งผลให้ธนาคารพาณิชย์ต้องระดมเงินฝากเพื่อรองรับการลงทุนของรัฐ แม้จะเป็นการลงทุนแบบพีพีพีที่ให้เอกชนเข้ามาลงทุน เอกชนก็ต้องการระดมเงินทุนจากตลาดเงินและตลาดทุน ส่งผลต่อสภาพคล่องในตลาดเช่นกัน” นายบุญทักษ์ กล่าว